《题张公翊清溪图》
宋代·张励

九华郁兮江南山，清溪下兮贯山间。江北骛兮溪东旋，浊汤汤兮清漫漫。

山几转兮水几盘，近交臂兮远连环。决天末兮浮云端，齐之山兮秋之浦。

景晦明兮气吞吐，草木蓊兮媚林莽。绣屏张兮翠绡舞，深窈窕兮掩幽坞。

雨吟猿兮风啸虎，下凫雁兮泳鲂鱮。商之樯兮渔之罟，互出没兮更散聚。

樵有舍兮梵有宇，云岩阿兮棘樊圃。翚连甍兮岸之浒，弄潺湲兮棹容与。

中横绝兮梁为渡，隐孤城兮其西去。春之朝兮秋之夕，风既清兮月又白。

遐矫首兮俯陈迹，携佳人兮不可得。空远望兮中感百，思悠悠兮情恻恻。

怅兴亡兮怀今昔，独兹溪兮无终极。嗟夫人兮摆尘滓，遥徜徉兮玩山水。

移山川兮置窗几，手舒卷兮千万里。辀余车兮秣余马，往其从兮山之下。

枻吾舟兮泛清泻，乐鱼鸟兮放林野。愿未适兮胡为者，聊寓言兮公墨画。

作者简介：张励，字深道，长乐（今属福建）人（《吴礼部诗话》）。神宗熙宁六年（一○七三）进士。哲宗绍圣间历淮南、两浙转运副使（《摛文堂集》卷四《朝散郎淮南运副张励可两浙运副制》）。徽宗崇宁中以集贤殿修撰知洪州（清乾隆《南昌府志》卷二一）。政和元年（一一一一），知福州（《宋会要辑稿》选举三三之二六）。三年，移知广州、建州。有诗二十卷（《宋史·艺文志》），已佚。事见《淳熙三山志》卷二二、二六。